“หุ้นเอเชีย” เปิดผันผวน วิตก “เฟด” ขึ้นดอกเบี้ยนานกว่าคาด
 “ตลาดหุ้นเอเชีย” เปิดบวกและลบส่วนใหญ่ หลังนางแมรี ดาลี ออกโรงเตือนถึงภัยคุกคามของอัตราเงินเฟ้อ และชี้ว่าเฟดอาจปรับขึ้นดอกเบี้ยเกินความคาดหมายของตลาดและคงอัตราดอกเบี้ยไว้นานกว่าที่คาดการณ์กันไว้
“ตลาดหุ้นเอเชีย” เปิดบวกและลบส่วนใหญ่ หลังนางแมรี ดาลี ออกโรงเตือนถึงภัยคุกคามของอัตราเงินเฟ้อ และชี้ว่าเฟดอาจปรับขึ้นดอกเบี้ยเกินความคาดหมายของตลาดและคงอัตราดอกเบี้ยไว้นานกว่าที่คาดการณ์กันไว้
6 มี.ค. 2566

ผู้สื่อข่าวรายงานว่า ตลาดหุ้นเอเชียเปิดบวกและลบในวันนี้ โดยเคลื่อนไหวตามการปรับตัวขึ้นของตลาดหุ้นวอลล์สตรีทเมื่อวันที่ 4 มี.ค.66 โดยได้แรงหนุนจากอัตราผลตอบแทนพันธบัตรรัฐบาลสหรัฐที่ปรับตัวลง หลังจากการแสดงความเห็นของเจ้าหน้าที่ธนาคารกลางสหรัฐ (เฟด) ได้ช่วยบรรเทาความวิตกเกี่ยวกับภาวะเงินเฟ้อและอัตราดอกเบี้ย
อีกทั้ง นางแมรี ดาลี ประธานธนาคารกลางสหรัฐ (เฟด) สาขาซานฟรานซิสโก ออกโรงเตือนถึงภัยคุกคามของอัตราเงินเฟ้อเมื่อคืนนี้ (4 มี.ค.66) และชี้ว่าเฟดอาจปรับขึ้นดอกเบี้ยเกินความคาดหมายของตลาดและคงอัตราดอกเบี้ยไว้นานกว่าที่คาดการณ์กันไว้
ทั้งนี้ ดัชนีนิกเกอิเปิดตลาดที่ระดับ 28,182.31 จุด เพิ่มขึ้น 254.84 จุด หรือ 0.91%, ดัชนีฮั่งเส็งเปิดภาคเช้าที่ระดับ 20,437.87 จุด เพิ่มขึ้น 129.67 จุด หรือ 0.63%  และดัชนีเซี่ยงไฮ้คอมโพสิตเปิดภาคเช้าที่ระดับ 3,332.02 จุด เพิ่มขึ้น 3.63 จุด หรือ 0.11%
โดยการปรับตัวลงของอัตราผลตอบแทนพันธบัตรรัฐบาลสหรัฐเป็นแรงหนุนหลักต่อตลาด โดยอัตราผลตอบแทนพันธบัตรอายุ 10 ปี ลดต่ำกว่าระดับสำคัญทางจิตวิทยาที่ 4% โดยการปรับตัวลงของอัตราผลตอบแทนพันธบัตรรัฐบาลสหรัฐอายุ 10 ปี ซึ่งเป็นพันธบัตรรัฐบาลสหรัฐที่ใช้อ้างอิงในการกำหนดราคาของตราสารหนี้ทั่วโลก ซึ่งรวมถึงอัตราดอกเบี้ยจำนองของสหรัฐ จะทำให้ผู้บริโภคมีเงินสำหรับการใช้จ่ายเพิ่มมากขึ้น และช่วยลดต้นทุนการชำระหนี้ของบริษัทต่างๆ ทำให้บริษัทเหล่านี้สามารถเพิ่มการลงทุน และเพิ่มการจ่ายเงินปันผลแก่นักลงทุน
นอกจากนี้ ตลาดได้รับปัจจัยหนุนจากถ้อยแถลงของนายราฟาเอล บอสติก ประธานธนาคารกลางสหรัฐ (เฟด) สาขาแอตแลนตา ซึ่งกล่าวสนับสนุนให้เฟดปรับขึ้นอัตราดอกเบี้ย 0.25% ในการประชุมเดือนนี้
โดยสำนักข่าวรอยเตอร์รายงานว่า ความเห็นของนางดาลีมีขึ้นแม้ว่าอัตราเงินเฟ้อของสหรัฐจะลดลงจากระดับสูงสุด 7% ในช่วงกลางปี 2565 สู่ระดับ 5.4% ในเดือนม.ค.ที่ผ่านมา และมีขึ้นในช่วงเวลาที่เฟดได้ปรับขึ้นดอกเบี้ยไปมากแล้ว โดยนางดาลีเชื่อว่า อัตราเงินเฟ้อที่เร่งตัวขึ้นในเดือนม.ค. “ชี้ให้เห็นว่าโมเมนตัมการผ่อนคลายภาวะเงินเฟ้อที่เราต้องการนั้นยังไม่มีความแน่นอนเลย”
นางดาลีกล่าวในการประชุมสัมมนานโยบายเศรษฐกิจที่มหาวิทยาลัยพรินซ์ตันว่า “น่าจะ” ต้องมีการบังคับใช้นโยบายการเงินที่รัดกุมต่อไปเป็นระยะเวลานานเพื่อลดอัตราเงินเฟ้อสูงของสหรัฐ
มุมมองของนางดาลีซึ่งมักจะสอดคล้องกับคณะกรรมการเฟดบ่งชี้ว่า ผู้กำหนดนโยบายของเฟดอาจปรับขึ้นอัตราดอกเบี้ยให้สูงกว่า 5.1% เทรดเดอร์บางรายถึงกับเดิมพันว่าเฟดจะปรับขึ้นดอกเบี้ย 0.5% ในเดือนมี.ค.นี้ มากกว่าจะเป็นการปรับขึ้น 0.25% ซึ่งปัจจุบันถือว่าเป็นอัตราที่มีแนวโน้มมากที่สุด
ทั้งนี้ ผู้กำหนดนโยบายของเฟดมีกำหนดการเปิดเผยประมาณการใหม่สำหรับนโยบายและเศรษฐกิจหลังเสร็จสิ้นการประชุมของวันที่ 21-22 มี.ค.66
นางดาลีเตือนว่ามีแรงกดดันหลายอย่างที่อาจทำให้อัตราเงินเฟ้อยังคงสูงอย่างต่อเนื่อง รวมถึงความพยายามของบริษัทต่าง ๆ ในการย้ายฐานการผลิตโรงงานจากต่างประเทศกลับสู่สหรัฐ การขาดแคลนแรงงานอย่างต่อเนื่องในสหรัฐ และแรงกดดันด้านราคาที่เพิ่มขึ้นเมื่อบริษัทต่าง ๆ เปลี่ยนไปใช้แหล่งพลังงานคาร์บอนต่ำเพื่อต่อสู้กับภาวะโลกรวน แล้วผลักภาระต้นทุนดังกล่าวไปสู่ผู้บริโภค
นอกจากนี้ นางดาลียังเตือนว่าประชาชนอาจเริ่มคาดการณ์แล้วว่าเงินจะเฟ้อยิ่งขึ้นไปอีก และผู้กำหนดนโยบายต้องตอบสนองต่อเศรษฐกิจที่กำลังพัฒนาไปแบบเรียลไทม์และเตรียมพร้อมสำหรับสิ่งที่จะเกิดขึ้นในอนาคต